b'\n_START_ARTICLE_\nTomislav al Croa\xc8\x9biei\n_START_SECTION_\nDuce al Croa\xc8\x9biei\n_START_PARAGRAPH_\nOriginea lui Tomislav nu este cunoscut\xc4\x83, dar cel mai probabil a f\xc4\x83cut parte din dinastia Trpimirovi\xc4\x87. Exist\xc4\x83 o diferen\xc8\x9b\xc4\x83 de 20 de ani \xc3\xaentre prima atestare a lui Tomislav \xc8\x99i ultima men\xc8\x9biune a lui Muncimir, predecesorul s\xc4\x83u \xc3\xaen calitate de duce al Croa\xc8\x9biei. Num\xc4\x83rul izvoarelor istorice despre d\xc3\xa2nsul este redus, dar se presupune c\xc4\x83 este fiul acestuia din urm\xc4\x83. Tomislav l-a urmat pe Muncimir, fiul lui Trpimir I, la tronul Ducatului Croa\xc8\x9biei fie direct \xc3\xaen jurul anului 910 (teorie acceptat\xc4\x83 de majoritatea), fie dup\xc4\x83 domnia altor persoane \xc3\xaen urma mor\xc8\x9bii lui Muncimir. \xc3\x8en orice caz, Tomislav a ob\xc8\x9binut tronul Croa\xc8\x9biei c\xc3\xa2ndva \xc3\xaentre 910 \xc8\x99i 914. \xc3\x8en Historia Salonitana (\xe2\x80\x9dIstoria Salonei\xe2\x80\x9d), o cronic\xc4\x83 din sec. XIII scris\xc4\x83 de Toma Arhidiaconul din Split, Tomislav este men\xc8\x9bionat ca duce al Croa\xc8\x9biei \xc3\xaen 914._NEWLINE_\xc3\x8en urma cuceririi de c\xc4\x83tre unguri a Bazinului Panonic la sf\xc3\xa2r\xc8\x99itul sec. IX-\xc3\xaenceputul sec. X, ungurii au \xc3\xaenceput imediat incursiunile \xc3\xaen \xc8\x9b\xc4\x83rile vecine, extinz\xc3\xa2ndu-\xc8\x99i teritoriul. Ace\xc8\x99tia amenin\xc8\x9bau cu prec\xc4\x83dere Ducatul Panoniei care pe atunci \xc3\xaenc\xc4\x83 era sub suzeranitate franc\xc4\x83, omor\xc3\xa2ndu-l pe ultimul duce al Panoniei, Braslav. Ungurii au luptat \xc8\x99i \xc3\xaempotriva Croa\xc8\x9biei, dar aceasta nu era printre obiectivele lor principale._NEWLINE_Cronica Preotului din Doclea \xc3\xael men\xc8\x9bioneaz\xc4\x83 pe Tomislav, stabilind durata domniei lui la 13 ani, \xc8\x99i afirm\xc4\x83 c\xc4\x83 acesta a ob\xc8\x9binut succese \xc3\xaen luptele \xc3\xaempotriva ungurilor. Av\xc3\xa2nd \xc3\xaen vedere c\xc4\x83 Andrea Dandolo, un cronicar vene\xc8\x9bian, \xc8\x99i notarul regelui Bela al III-lea scriu despre victorii maghiare \xc3\xaempotriva Croa\xc8\x9biei \xc3\xaen aceea\xc8\x99i perioad\xc4\x83, ambele p\xc4\x83r\xc8\x9bi se pare c\xc4\x83 au avut c\xc3\xa2\xc8\x99tiguri ocazionale. Croa\xc8\x9bia a reu\xc8\x99it s\xc4\x83-\xc8\x99i p\xc4\x83streze intacte grani\xc8\x9bele de la nord, dar \xc3\xaen acela\xc8\x99i timp s-a extins pe o parte din teritoriul fostului Ducat al Panoniei, cum ar fi capitala sa Sisak. C\xc3\xa2mpia de la nord de Sisak era greu de ap\xc4\x83rat \xc3\xaen fa\xc8\x9ba cavaleriei maghiare, dar ora\xc8\x99ul propriu-zis a fost bine fortificat \xc3\xaenc\xc4\x83 de pe timpurile ducelui Ljudevit. Zona slab populat\xc4\x83 dintre r\xc3\xa2urile Sava \xc8\x99i Drava se g\xc4\x83sea la periferia statului maghiar, dar \xc8\x99i a celui croat care era concentrat \xc3\xaen zonele de coast\xc4\x83, a\xc8\x99adar niciuna dintre cele dou\xc4\x83 \xc8\x9b\xc4\x83ri nu a putut s\xc4\x83-\xc8\x99i consolideze domina\xc8\x9bia acolo dup\xc4\x83 dizolvarea Ducatului Panoniei._NEWLINE_La est de Croa\xc8\x9bia, puterea Bulgariei a crescut semnificativ. Dup\xc4\x83 r\xc4\x83zboiul dintre cneazul bulgar Boris I \xc8\x99i ducele croat Trpimir I, rela\xc8\x9biile croato-bulgare au fost destul de bune. \xc3\x8en drumul lor spre Bulgaria, lega\xc8\x9bii papali treceau regulat prin teritoriul croat, primind acolo protec\xc8\x9bie. Situa\xc8\x9bia s-a schimbat \xc3\xaen sec. X, \xc3\xaen timpul domniei lui Simeon I, a c\xc4\x83rui ambi\xc8\x9bie era s\xc4\x83 cucereasc\xc4\x83 Imperiul Bizantin._NEWLINE_St\xc4\x83p\xc3\xa2nirile lui Tomislav acopereau o mare parte din sudul \xc8\x99i centrul Croa\xc8\x9biei, coasta Dalma\xc8\x9biei (cu excep\xc8\x9bia Themei Dalma\xc8\x9biei), p\xc4\x83r\xc8\x9bi din vestul Her\xc8\x9begovinei, c\xc3\xa2t \xc8\x99i nordul \xc8\x99i vestul Bosniei. La \xc3\xaenceputul sec. X Croa\xc8\x9bia era divizat\xc4\x83 \xc3\xaen 11 comitate: Livno, Cetina, Imotski, Pliva, Pset, Primorje, Bribir, Nona, Knin, Sidraga \xc8\x99i Nin. Trei dintre ele (Lika, Krbava \xc8\x99i Gacka) se aflau sub conducerea unui ban. Probabil c\xc4\x83 dup\xc4\x83 extinderea statului croat pe timpul lui Tomislav existau mai mult de 11 comitate. \xc3\x8emp\xc4\x83ratul \xc8\x99i cronicarul bizantin Constantin al VII-lea estimeaz\xc4\x83 \xc3\xaen De Administrando Imperio c\xc4\x83 la apogeul s\xc4\x83u Croa\xc8\x9bia putea str\xc3\xa2nge o for\xc8\x9b\xc4\x83 militar\xc4\x83 compus\xc4\x83 din 100.000 de infanteri\xc8\x99ti, 60.000 de c\xc4\x83l\xc4\x83re\xc8\x9bi \xc8\x99i o flot\xc4\x83 \xc3\xaensemnat\xc4\x83 din 80 de cor\xc4\x83bii mari \xc8\x99i 100 de vase mai mici. Aceste cifre sunt \xc3\xaens\xc4\x83 considerate a fi o exagerare considerabil\xc4\x83 \xc8\x99i o supraestimare a armatei croate.\n_START_SECTION_\n\xc3\x8encoronarea \xc8\x99i Regatul Croa\xc8\x9biei\n_START_PARAGRAPH_\nTomislav a devenit rege al Croa\xc8\x9biei \xc3\xaenainte de 925. El a fost primul conduc\xc4\x83tor al Croa\xc8\x9biei care a fost onorat de cancelaria papal\xc4\x83 cu titlul de \xe2\x80\x9drege\xe2\x80\x9d. \xc3\x8en general se afirm\xc4\x83 c\xc4\x83 Tomislav a fost \xc3\xaencoronat \xc3\xaen 924 sau 925, dar acest lucru nu a fost dovedit cu certitudine. Nu se cunoa\xc8\x99te unde, c\xc3\xa2nd \xc8\x99i de c\xc4\x83tre cine acesta a fost uns rege. Scrisorile \xc3\xaen care Tomislav era numit cu acest titlu au fost p\xc4\x83strate \xc3\xaen Istoria Salonei, scris\xc4\x83 de Toma Arhidiaconul. \xc3\x8entr-o not\xc4\x83 care preceda concluziile Conciliului de la Split din 925 este scris c\xc4\x83 Tomislav este rege \xe2\x80\x9d\xc3\xaen provincia croa\xc8\x9bilor \xc8\x99i a regiunilor Dalma\xc8\x9biei\xe2\x80\x9d (prouintia Croatorum et Dalmatiarum finibus Tamisclao rege). \xc3\x8en al doisprezecelea canon al acestor concluzii el este numit \xe2\x80\x9drege\xe2\x80\x9d (rex et proceres Chroatorum), \xc3\xaen timp ce \xc3\xaentr-o scrisoare trimis\xc4\x83 de papa Ioan al X-lea poart\xc4\x83 titlul de \xe2\x80\x9drege al croa\xc8\x9bilor\xe2\x80\x9d (Tamisclao, regi Crouatorum). Chiar dac\xc4\x83 nu au fost descoperite inscrip\xc8\x9bii care s\xc4\x83 confirme titlul, mai multe hrisoave \xc8\x99i inscrip\xc8\x9bii ulterioare confirm\xc4\x83 c\xc4\x83 succesorii s\xc4\x83i din sec. X se autointitulau \xe2\x80\x9dregi\xe2\x80\x9d._NEWLINE_\xc3\x8en istoriografia mai veche se presupunea c\xc4\x83 Tomislav a fost \xc3\xaencoronat pe c\xc3\xa2mpul de la Duvno, l\xc3\xa2ng\xc4\x83 Tomislavgrad (denumit \xe2\x80\x9dOra\xc8\x99ul lui Tomislav\xe2\x80\x9d \xc3\xaen cinstea lui), dar nu exist\xc4\x83 surse contemporane care ar confirma evenimentul. Aceast\xc4\x83 concluzie \xc3\xaen schimb a fost tras\xc4\x83 din Cronica Preotului din Doclea, care descrie \xc3\xaencoronarea unui oarecare rege \xe2\x80\x9dSvatopluk\xe2\x80\x9d (\xc3\xaentr-o versiune ulterioar\xc4\x83 a cronicii el este numit \xe2\x80\x9dBudimir\xe2\x80\x9d) \xc8\x99i un consiliu pe c\xc3\xa2mpul de la Dalma. Unii istorici din sec. XIX considerau c\xc4\x83 Tomislav \xc8\x99i Svatopluk sunt una \xc8\x99i aceea\xc8\x99i persoan\xc4\x83, sau c\xc4\x83 autorii cronicii pur \xc8\x99i simplu au gre\xc8\x99it numele regelui. Alte teorii sugereaz\xc4\x83 c\xc4\x83 papa sau unul dintre reprezentan\xc8\x9bii acestuia l-a \xc3\xaencoronat pe Tomislav \xc3\xaenainte de Conciliul de la Split din 925, sau c\xc4\x83 el s-a proclamat rege singur.\n_START_SECTION_\nConciliile Biserice\xc8\x99ti de la Split\n_START_PARAGRAPH_\nPapa Ioan al X-lea a convocat Conciliul de la Split \xc3\xaen 925. Pe ordinea de zi se afla \xc3\xaentrebarea c\xc4\x83rui episcop s\xc4\x83 i se ofere jurisdic\xc8\x9bia ecleziastic\xc4\x83 \xc3\xaen fosta provincie roman\xc4\x83 a Dalma\xc8\x9biei. Aceasta era contestat\xc4\x83 de Gregorius, episcopul croat de Nin, \xc8\x99i Ioan, arhiepiscopul de Split. \xc3\x8enainte de conciliu, episcopul Gregorius r\xc4\x83spundea de un teritoriu semnificativ mai mare dec\xc3\xa2t cel al arhiepiscopului Ioan, dar reputa\xc8\x9bia \xc8\x99i situa\xc8\x9bia sa financiar\xc4\x83 nu o puteau egala pe cea a arhiepiscopiei de Split. Split de asemenea pretindea c\xc4\x83 avea continuitate direct\xc4\x83 cu Arhiepiscopia antic\xc4\x83 a Salonei, \xc8\x99i astfel datorit\xc4\x83 istoriei \xc8\x99i tradi\xc8\x9biilor sale a fost confirmat de conciliu drept sediu al arhiepiscopiei. Teritoriul dintre r\xc3\xa2ul Ra\xc5\xa1a \xc3\xaen Istria \xc8\x99i Kotor, inclusiv Nin, au fost prin urmare supuse arhiepiscopiei de Split. O alt\xc4\x83 \xc3\xaentrebare discutat\xc4\x83 a fost folosirea limbii slave \xc3\xaen serviciul bisericesc. Papa a insistat asupra condamn\xc4\x83rii acesteia, dar conciliul a permis folosirea ei de c\xc4\x83tre preo\xc8\x9bii \xc8\x99i c\xc4\x83lug\xc4\x83rii locali at\xc3\xa2t timp c\xc3\xa2t ace\xc8\x99tia nu aveau dreptul s\xc4\x83 avanseze \xc3\xaen rang._NEWLINE_Toma Arhidiaconul nu a men\xc8\x9bionat niciodat\xc4\x83 conciliul \xc3\xaen Istoria Salonei. El a sus\xc8\x9binut c\xc4\x83 Split avea drepturi eleziastice asupra fostei Dalma\xc8\x9bii romane \xc3\xaenc\xc4\x83 din sec. VII, contrazic\xc3\xa2nd concluziile conciliului din 925. Se pare c\xc4\x83 Toma a omis inten\xc8\x9bionat orice men\xc8\x9biune a conciliului pentru a nu-\xc8\x99i discredita propriile afirma\xc8\x9bii._NEWLINE_La conciliu au asistat regele Tomislav \xc8\x99i Mihail de Zahumlje. Potrivit unor istorici Mihail l-a recunoscut pe Tomislav drept suzeran, f\xc4\x83c\xc3\xa2nd din Zahumlje un stat vasal al Croa\xc8\x9biei. Tomislav nu a ridicat obiec\xc8\x9bii \xc3\xaempotriva deciziilor luate la sinod. Episcopul Gregorius a f\xc4\x83cut apel la pap\xc4\x83 \xc8\x99i un al doilea conciliu s-a convenit \xc3\xaen 928 pentru a solu\xc8\x9biona problemele iscate \xc8\x99i pentru a executa deciziile din 925. Acesta a avut loc tot la Split. A fost confirmat\xc4\x83 suprema\xc8\x9bia Arhiepiscopiei de Split, iar Episcopia de Nin a fost desfiin\xc8\x9bat\xc4\x83.\n_START_SECTION_\nR\xc4\x83zboiul cu Bulgaria\n_START_PARAGRAPH_\n\xc3\x8en timpul domniei lui Tomislav \xc8\x9aaratul Bulgar se afla \xc3\xaen r\xc4\x83zboi \xc3\xaempotriva Imperiului Bizantin. \xc3\x8en 924 bulgarii de sub Simeon I au distrus Principatul Serbiei, un aliat al Bizan\xc8\x9bului, for\xc8\x9b\xc3\xa2ndu-l pe domnitorul s\xc3\xa2rb Zaharija \xc8\x99i o parte din popula\xc8\x9bia s\xc3\xa2rb\xc4\x83 s\xc4\x83 se refugieze \xc3\xaen Croa\xc8\x9bia. Croa\xc8\x9bia, care era la fel un aliat al Imperiului Bizantin, a r\xc4\x83mas astfel singur\xc4\x83 \xc3\xaentre Bulgaria \xc8\x99i Thema Dalma\xc8\x9biei. Este posibil ca Tomislav s\xc4\x83 fi primit un control limitat asupra ora\xc8\x99elor de coast\xc4\x83 ale Themei Dalma\xc8\x9biei sau o parte din taxele colectate acolo \xc3\xaen schimbul ajutorului oferit bizantinilor. Ace\xc8\x99tia i-au oferit titlul onorific de proconsul, dar nu exist\xc4\x83 dovezi c\xc4\x83 au renun\xc8\x9bat la drepturile lor asupra provinciei \xc3\xaen favoarea lui Tomislav._NEWLINE_Lu\xc3\xa2nd \xc3\xaen considerare c\xc4\x83 Croa\xc8\x9bia ad\xc4\x83postea du\xc8\x99mani ai Bulgariei \xc8\x99i era aliat\xc4\x83 cu Imperiul Bizantin, Simeon a decis s\xc4\x83 o atace, trimi\xc8\x9b\xc3\xa2nd o armat\xc4\x83 condus\xc4\x83 de ducele Alogobotur. Aceasta a fost \xc3\xaens\xc4\x83 interceptat\xc4\x83 de Tomislav \xc3\xaenainte de a ajunge \xc3\xaen Croa\xc8\x9bia, zdrobind-o complet \xc3\xaen cadrul B\xc4\x83t\xc4\x83liei Croato-Bulgare din 926, care probabil a avut loc \xc3\xaen partea estic\xc4\x83 a Bosniei. Croa\xc8\x9bii au dob\xc3\xa2ndit o mare victorie, decim\xc3\xa2nd \xc3\xaen \xc3\xaentregime for\xc8\x9bele bulgare. Dup\xc4\x83 moartea \xc3\xaemp\xc4\x83ratului Simeon \xc3\xaen 927 papa Ioan al X-lea \xc8\x99i-a trimis lega\xc8\x9bii \xc3\xaen frunte cu episcopul Madalbert pe post de mediatori \xc3\xaentre croa\xc8\x9bi \xc8\x99i bulgari, restabilind astfel pacea._NEWLINE_Nu se \xc8\x99tie c\xc3\xa2nd a murit Tomislav, dar el a disp\xc4\x83rut de pe scena politic\xc4\x83 \xc3\xaen 928 \xc8\x99i a fost urmat la tron de Trpimir al II-lea.\n_START_SECTION_\nLimitele geografice\n_START_PARAGRAPH_\nLimitele geografice ale regatului lui Tomislav nu sunt cunoscute pe deplin. Cronicarul Ioan Diaconul, a c\xc4\x83rui cronic\xc4\x83 este o surs\xc4\x83 primar\xc4\x83 pentru istoria popoarelor slave din Dalma\xc8\x9bia \xc3\xaen timpul sec. IX-X, a scris c\xc4\x83 \xc3\xaen 912 un ambasador vene\xc8\x9bian care se \xc3\xaentorcea din Bulgaria a trecut \xc3\xaent\xc3\xa2i prin teritoriul croat \xc3\xaenainte s\xc4\x83 ajung\xc4\x83 \xc3\xaen Zahumlje, atunci sub ducele Mihail. Aceasta sugereaz\xc4\x83 c\xc4\x83 Imperiul Bulgar (condus\xc4\x83 pe atunci de Simeon I) avea o grani\xc8\x9b\xc4\x83 comun\xc4\x83 cu Croa\xc8\x9bia. Autorul britanic Marcus Tanner a afirmat c\xc4\x83 regatul lui Tomislav acoperea o mare parte din Croa\xc8\x9bia contemporan\xc4\x83, Bosnia \xc8\x99i Her\xc8\x9begovina \xc8\x99i coasta Muntenegrului. Pe de alt\xc4\x83 parte, Roger Lampe a adus argumente c\xc4\x83 statul nu a ajuns p\xc3\xa2n\xc4\x83 la Dubrovnik \xc3\xaen sud \xc8\x99i c\xc4\x83 Istria nu intra \xc3\xaen componen\xc8\x9ba sa. Mul\xc8\x9bi cercet\xc4\x83tori croa\xc8\x9bi au sus\xc8\x9binut c\xc4\x83 regatul acoperea toat\xc4\x83 regiunea la sud de r\xc3\xa2ul Drava p\xc3\xa2n\xc4\x83 la r\xc3\xa2urile Drina \xc8\x99i Neretva de la nord de Dubrovnik. Cu toate acestea istoricul Nada Klai\xc4\x87 a contestat \xc3\xaentinderea spre est (\xc3\xaen Bosnia) a regatului lui Tomislav \xc3\xaen cartea sa din 1972._NEWLINE_Harta istoric\xc4\x83 a Croa\xc8\x9biei (Hrvatski povijesni zemljovid, 1993) de Josip Lu\xc4\x8di\xc4\x87 \xc8\x99i Franjo \xc5\xa0anjek ofer\xc4\x83 o ilustra\xc8\x9bie a regatului lui Tomislav \xc3\xaentr-o variant\xc4\x83 extins\xc4\x83. Lu\xc4\x8di\xc4\x87 a fost un cunoscut geograf istoric de la Facultatea de Filosofie din Zagreb care a realizat numeroase h\xc4\x83r\xc8\x9bi publicate \xc3\xaen manualele \xc8\x99i c\xc4\x83r\xc8\x9bile istorice din Croa\xc8\x9bia. \xc3\x8en cartea sa Hrvatski rani srednji vijek editat\xc4\x83 \xc3\xaen 1995, Ivo Goldstein a sus\xc8\x9binut c\xc4\x83 Tomislav nu a f\xc4\x83cut nicio expansiune semnificativ\xc4\x83 \xc3\xaen direc\xc8\x9bia Bosniei \xc8\x99i c\xc4\x83 a anexat doar unele p\xc4\x83r\xc8\x9bi din Panonia, adic\xc4\x83 nu toat\xc4\x83 regiunea dintre Drava \xc8\x99i Sava, care potrivit lui era Terra nullius. Neven Budak este complet de acord cu Goldstein \xc3\xaen privin\xc8\x9ba statutului zonei Drava-Sava, aduc\xc3\xa2nd argumente c\xc4\x83 frontiera nordic\xc4\x83 a trecut prin zona Sisak. Manualele contemporane de istorie folosite \xc3\xaen universit\xc4\x83\xc8\x9bile croate cum ar fi Hrvatsko srednjovjekovlje (1997) de Tomislav Raukar consider\xc4\x83 c\xc4\x83 \xc3\xaen timpul domniei lui Tomislav statul lui cuprindea 60-80% din Bosnia \xc8\x99i Her\xc8\x9begovina contemporan\xc4\x83. O teorie similar\xc4\x83 este inclus\xc4\x83 \xc8\x99i \xc3\xaen cartea redactat\xc4\x83 de Franjo \xc5\xa0anjek (cu participarea a 16 autori) despre statul medieval croat, o lucrare care este \xc8\x99i ea folosit\xc4\x83 pe post de manual universitar._NEWLINE_John Van Antwerp Fine a afirmat c\xc4\x83 grani\xc8\x9ba de nord a lui Tomislav a fost r\xc3\xa2ul Drava. La sud acesta controla \xe2\x80\x9dCroa\xc8\x9bia contemporan\xc4\x83, Slavonia, nordul \xc8\x99i vestul Bosniei, \xc8\x99i teritoriul de-a lungul coastei Dalma\xc8\x9biei de la Rijeka p\xc3\xa2n\xc4\x83 la r\xc3\xa2ul Cetina cel pu\xc8\x9bin (cu excep\xc8\x9bia ora\xc8\x99elor bizantine \xc3\xaempr\xc4\x83\xc8\x99tiate prin zon\xc4\x83)\xe2\x80\x9d. \xc3\x8en cartea sa din 2006 autorul a criticat asocierea mi\xc8\x99c\xc4\x83rii na\xc8\x9bionaliste din Croa\xc8\x9bia contemporan\xc4\x83 cu teritoriul st\xc4\x83p\xc3\xa2nit de Tomislav catalog\xc3\xa2nd sursele din sec. X ca fiind de ne\xc3\xaencredere. \xc3\x8en opinia lui \xe2\x80\x9daproximativ o treime\xe2\x80\x9d din teritoriul estic atribuit Croa\xc8\x9biei este \xe2\x80\x9dpur\xc4\x83 specula\xc8\x9bie\xe2\x80\x9d. Fine a explicat c\xc4\x83 \xe2\x80\x9deste \xc3\xaentr-adev\xc4\x83r posibil ca Croa\xc8\x9bia s\xc4\x83 fi de\xc8\x9binut o parte din acesta, dar \xc8\x99i Bulgaria a putut avea o parte; forma\xc8\x9biunile politice s\xc3\xa2rbe au putut de\xc8\x9bine o parte, nemaivorbind de nobilii locali slavi care nu r\xc4\x83spundeau \xc3\xaen fa\xc8\x9ba nim\xc4\x83nui. Dac\xc4\x83 ultima presupunere este adev\xc4\x83rat\xc4\x83 (\xc3\xaentr-o oarecare m\xc4\x83sur\xc4\x83), atunci p\xc4\x83r\xc8\x9bi din aceast\xc4\x83 regiune nu ar fi apar\xc8\x9binut niciunui stat\xe2\x80\x9d. Chiar dac\xc4\x83 a recunoscut posibilitatea ca Croa\xc8\x9bia s\xc4\x83 fi inclus acest teritoriu, Fine a afirmat c\xc4\x83 \xc3\xaen prezent nu este cunoscut cine controla partea estic\xc4\x83 a regatului lui Tomislav a\xc8\x99a cum este ilustrat el de obicei, \xc8\x99i din cauza acestei incertitudini pe h\xc4\x83r\xc8\x9bi ar trebui s\xc4\x83 fie reprezentat\xc4\x83 drept terra incognita. El a numit delimitarea grani\xc8\x9bei estice a lui Tomislav de c\xc4\x83tre Josip Lu\xc4\x8di\xc4\x87 \xc8\x99i Franjo \xc5\xa0anjek \xe2\x80\x9do demarcare na\xc8\x9bionalist\xc4\x83\xe2\x80\x9d care distorsioneaz\xc4\x83 concep\xc8\x9biile copiilor asupra istoriei propriei \xc8\x9b\xc4\x83ri \xc3\xaen a\xc8\x99a fel \xc3\xaenc\xc3\xa2t promoveaz\xc4\x83 interpretarea evenimentelor ulterioare drept ciop\xc3\xa2r\xc8\x9bire \xc8\x99i pierdere teritorial\xc4\x83.\n_START_SECTION_\nMo\xc8\x99tenire\n_START_PARAGRAPH_\nTomislav este celebrat \xc3\xaen postura sa de fondator al primului stat croat. \xc3\x8en capitala Croa\xc8\x9biei, Zagreb, o pia\xc8\x9b\xc4\x83 a fost numit\xc4\x83 \xc3\xaen cinstea lui \xc3\xaen noiembrie 1927. Tot \xc3\xaen Zagreb a fost ridicat un monument dedicat lui de sculptorul Robert Frange\xc5\xa1 Mihanovi\xc4\x87. Ora\xc8\x99ul bosniac Duvno a fost redenumit \xc3\xaen Tomislavgrad (\xe2\x80\x9dOra\xc8\x99ul lui Tomislav\xe2\x80\x9d) de Alexandru I al Iugoslaviei \xc3\xaen 1925 cu ocazia \xc3\xaemplinirii a 1000 de ani de la \xc3\xaencoronarea lui. Manifest\xc4\x83ri dedicate anivers\xc4\x83rii au avut loc \xc3\xaen tot Regatul Iugoslaviei. \xc3\x8en 1926 un obelisc \xc3\xaen onoarea lui a fost ridicat la Livno._NEWLINE_Pe spatele bancnotei de 1000 kuna emis\xc4\x83 \xc3\xaen 1994 este ilustrat\xc4\x83 statuia lui Tomislav din Zagreb. De asemenea o marc\xc4\x83 de bere fabricat\xc4\x83 \xc3\xaen Croa\xc8\x9bia poart\xc4\x83 numele acestuia.'